นายกฯ ย้ำ เร่งชดเชยเกษตรกรในพื้นที่เพาะปลูกที่ประสบอุทกภัยให้ครบทุกพื้นที่ พร้อมมอบแรงงาน - ท่องเที่ยว นำผู้ว่างงานอบรมพัฒนาทักษะการประกอบอาชีพภาคการท่องเที่ยว หลังพบยังมีความต้องการแรงงานจำนวนมาก
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้รับทราบรายงานจากสำนักงานสภาพัฒนาการเศรษฐกิจและสังคมแห่งชาติ (สศช.) เกี่ยวกับสถานการณ์ด้านแรงงาน ว่าในไตรมาสที่3/65 (ก.ค.-ก.ย.65) ทั่วประเทศมีการการจ้างงานรวม 39 ล้าน 6 แสนคน เพิ่มขึ้นร้อยละ 2.1 จากช่วงเดียวกันของปีก่อน ขณะที่การว่างงานก็ปรับตัวดีขึ้นมีจำนวนผู้ว่างงาน 4 แสน 9 หมื่นคน คิดเป็นอัตราการว่างงานร้อยละ 1.23 แม้ว่าการจ้างงาน ทั้งในภาคเกษตร และนอกภาคเกษตร ซึ่งครอบคลุมภาคการผลิตและบริการจะอยู่ในระดับที่น่าพอใจ แต่ยังมีประเด็นที่นายกรัฐมนตรี ได้กำชับให้หน่วยงานที่เกี่ยวข้องเร่งรัดดำเนินการช่วยเหลือและเยียวยาเกษตรกรผู้ได้รับผลกระทบจากอุทกภัยในพื้นที่เพาะปลูก ที่ถูกน้ำท่วมเสียหายให้ครบถ้วนทุกจังหวัดโดยเร็ว จากปัจจุบันที่กระทรวงเกษตรและสหกรณ์อยู่ระหว่างการสำรวจพื้นที่ความเสียหายเพื่อจ่ายเงินเยียวยาตามระเบียบกระทรวงการคลัง ขณะนี้ดำเนินการจ่ายเงินไปแล้วประมาณ 30 จังหวัด จากทั้งหมด 65 จังหวัดนายกรัฐมนตรี ได้มีข้อสั่งการเพื่อดูแลกลุ่มผู้ว่างงาน โดยให้กระทรวงแรงงาน และกระทรวงการท่องเที่ยวและกีฬา ร่วมกันพิจารณาแนวทางที่จะนำผู้ว่างงานเข้ามาอบรมและพัฒนาทักษะในการประกอบอาชีพเกี่ยวกับภาคการท่องเที่ยว เนื่องจากภาคการท่องเที่ยวได้ขยายตัวตามการกลับมาของนักท่องเที่ยว ขณะนี้ผู้ประกอบการท่องเที่ยวจึงมีความต้องการแรงงานสูง สอดคล้องผลสำรวจของสมาคมโรงแรมไทยเดือนกันยายน 2565 พบว่าผู้ประกอบการธุรกิจโรงแรมร้อยละ 77 ยังขาดแคลนแรงงาน